Procedure Lab

דברי מבוא
ריבוי מאבקי הכוח בתוך הוויקיפדיה מחייב, לדעתנו, חשיבה מקורית ויצירתית בחיפוש אחר פתרון להרגעת הרוחות. לפי ראות עינינו, מאבקי הכוח מתרכזים בביקורת על תפקודם וזהותם של מפעילי המערכת, שנתפסים על ידי הקהילה כמוקד השליטה והניהול העיקרי. המינוי ההיסטורי של המפעילים הנוכחים בימיה הראשונים של הוויקיפדיה מעניק להם סמכות ארוכת טווח ואינו מחייב אותם במידה מספקת של מתן דין וחשבון לקהילה על טיב ואיכות פועלם. לשיטתנו, ראוי שהתפקיד יוענק בעירבון מוגבל ובכפוף לבחירה מחודשת.

השיטה הנוכחית, שבה מתמנים מפעילים לזמן בלתי מוגבל, אינה מאפשרת בקרה נוחה על פעולתם, וגם אינה מעודדת אותם להצטיין בתפקידם. נוהל הסרת ההרשאה הקיים הוא נוהל הדחה דרקוני, פרסונלי ואקטיבי בטבעו, השמור למקרים של הפרה בוטה של הנהלים, ומעורר מאליו ויכוח ומדון כאשר הוא מוצע במקרים השנויים במחלוקת.

לאחר התייעצות ודיון בינינו אנו – דורית, נדב והראל – מציעים בזאת נוהל שגיבשנו שלושתנו להפיכת תפקיד מפעיל המערכת לסוג של "שליח ציבור" אשר צריך להעמיד את עצמו לפני דין הבוחר מדי פרק זמן.

השיטה החדשה, אשר תפורט להלן, נועדה לחזק את אופייה הדמוקרטי והדינמי של הקהילה, להזרים דם חדש למערכת, להגביר את אמון הקהילה בתפקוד המפעילים ולהשקיט את תחושות המרמור והתסכול בקרב קהלים שונים. תוך כדי, מתן תמריץ, הן למפעילים והן לכלל הוויקיפדים לפעול לטובת הוויקיפדיה בצורה בוגרת ואחראית.

השיטה המוצעת מתבססת על עקרונות דמוקרטיים יסודיים כמו חילופי שלטון, ייצוגיות, פתיחות ושקיפות ומערכת שקולה ומחושבת של איזונים ובלמים.

יודגש בזאת כי הבירוקרט, דוד שי, הביע הסכמתו העקרונית לנוהל המוצע (עדיין לא הביע!).

הנוהל המוצע

 * מדי ארבעה חודשים ייערך סבב בחירות אשר יימשך עשרה ימים.
 * בכל סבב בחירות יועמדו לבחירה מחודשת שליש ממפעילי המערכת. מי שנבחר לתפקיד של מפעיל מערכת לא יועמד לבחירה מחודשת בשני הסבבים העוקבים, דהיינו יחזיק בתפקיד במשך שנה, ולאחר מכן יועמד שוב לבחירה.
 * מספר מפעילי המערכת יהיה קבוע (כיום שלושים ושישה). הבירוקרט יוכל על פי שיקול דעתו להגדילו או להקטינו למספר אחר המתחלק בשלוש. במקרה כזה יועמדו לבחירה מחודשת שליש מהמספר הישן של מפעילי מערכת וייבחרו שליש מהמספר החדש של מפעילי מערכת.
 * כל המבקש להיבחר לתפקיד מפעיל מערכת בסבב – כולל המפעילים היוצאים – ירשום עצמו בדף שייועד לכך.
 * ההצבעה תהיה רק לטובת מועמדים, ולא נגדם. לכל בעל זכות הצבעה יעמוד מספר קולות כמספרם של שליש ממפעילי המערכת. לא ניתן להצביע בשני קולות או יותר לאותו המועמד.
 * רשאים להציע את מועמדותם מי שהיו פעילים בוויקיפדיה חצי שנה וביצעו חמש מאות עריכות במרחב השם הראשי.
 * רשאים לבחור מי שהיו פעילים בוויקיפדיה במשך חצי שנה וביצעו אלף עריכות במרחב השם הראשי.
 * בתום ההצבעה, שתארך עשרה ימים, ייבחרו המועמדים שקיבלו את מספר הקולות הגדול ביותר. מספר הנבחרים יהיה כמספר שליש ממפעילי המערכת. היה שוויון במספר הקולות – יבחר הבירוקרט.
 * מפעיל מערכת שלא נבחר להמשך כהונה יפעל כמוגדר בנהלי המטא להסרת הרשאתו. במידה ויסרב לעשות כן, תיזום הקהילה הצבעה להדחתו. במקרה כזה, לא יהיה רשאי להתמודד במשך שלוש מערכות בחירות.
 * הודח מפעיל מערכת בנוהל הסרת הרשאה, יישאר מקומו פנוי עד לסבב הבחירות הבא שבו היה אמור להיבחר. מפעיל מערכת שהודח כך לא יהיה רשאי להתמודד שנית שנה מיום ההדחה.
 * מפעילי המערכת יהיו רשאים לפרוש מתפקידם. במקרה כזה יתווספו למניין המפעילים העומדים להחלפה בסבב העוקב לפרישתם, וההצבעה תיערך לפי השינויים המתחייבים בכל הסעיפים.
 * כל האמור בנוהל אינו חל על הבירוקרט, שאינו עומד לבחירה לפי הנוהל, ואינו נחשב לצורך הנוהל במניין מפעילי המערכת.
 * לבירוקרט עומדת הזכות לסרב למנות מועמד אחד או יותר שזכה בסבב הבחירות לתפקיד מפעיל מערכת. הסירוב יכול להיות לא מנומק. סירב הבירוקרט למנות מועמד שזכה, ייבחר המועמד הבא אחריו. ואולם – נבחר המועמד שסירב הבירוקרט למנותו בסבב הבחירות העוקב, לא יוכל הבירוקרט לסרב שוב למנותו.
 * הוכח כי מי מהמועמדים לבחירה עשה אחד מאלה, או גרם לאחר שיעשה אחד מאלה:
 * הבטיח טובות הנאה חומריות או ויקיפדיות בתמורה להצבעה למועמד כלשהו או הימנעות מהצבעה.
 * הצביע פעמיים או יותר בעזרת בובת קש.
 * הפעיל סחיטה או איומים (כמשמעותם בחוק) על ויקיפד אחר שיצביע למועמד כלשהו או יימנע מהצבעה.
 * תיפסל מועמדותו בסבב הבחירות הנוכחי ובשני אלה שאחריו, וכן תיפסל הצבעתו.


 * הוכח כי מי מהמצביעים הצביע בעזרת בובת קש, ייפסלו הצבעותיו והצבעת בובת הקש גם יחד.
 * בכל מקום שנקט הנוהל לשון זכר, הכוונה היא לזכר ולנקבה גם יחד.

הוראות שעה

 * סבב הבחירות הראשון יחל ביום האחד ביולי 2006.
 * בסבב הראשון והשני שייערכו יועמדו לבחירה מחודשת כל המפעילים שלא השתמשו בסמכויות המפעיל שלהם ( מחיקה, שחזור, חסימה, שחרור חסימה) בחודשיים שקדמו להצבעה. כמו כן, יועמדו מפעילים שיביעו את נכונותם לכך. נמצאו שנים עשר מפעילים שיעמדו בסבב הראשון והשני לבחירה מחודשת, יועמדו הם לבחירה. לא נמצאו כאמור, יבחר הבירוקרט שנים עשר מפעילים לבחירה מחודשת בהגרלה שיערוך. יובהר כי אנו – דורית, נדב והראל – מעמידים עצמנו לבחירה מחודשת כבר בסבב הבחירות הראשון, כדי להביע את אמוננו המלא בנוהל.
 * הנוהל ייכנס לתוקפו בבחירות מיוחדות שייערכו בפרלמנט, ושניתן יהיה להצביע בהן בעדו או נגדו. זכות ההצבעה תהיה לפי הכללים הנוהגים בפרלמנט. הרוב הדרוש לקבלת הנוהל הרוב הדרוש לשם שינוי מדיניות.
 * הבחירות יחלו 72 שעות לאחר פרסומו של הנוהל בוויקיפדיה, כדי להימנע מדיון ארוך ועקר בפרטיו. הבחירות יימשכו עשרה ימים, שבמהלכם לא ניתן יהיה לשנות את פרטי הנוהל, מלבד תיקון טעויות סופר.
 * בזמן שבין פרסום ההצעה לנוהל להצבעה עליו הוא יועמד לדיון. כדי לייעל את הדיון, ייוחד חלק מיוחד בדף לשאלות ותשובות, שבהן ישיבו מציעי הנוהל על שאלות הבהרה על הנוהל. כן ייוחד חלק נוסף להצעות לשינויים בנוהל. כדי להימנע מהצבעה מייגעת ולא יעילה על כל סעיף בנפרד, יגישו מציעי הנוהל נוסח מחייב של הנוהל להצבעה בפרלמנט לפי ראות עיניהם, ועליו תיערך ההצבעה.
 * דף "מפעיל נולד" יבוטל.